MAʼMURIY-BOShQARUV APPARATI XODIMLARI SONINI QISQARTIRIShGA DOIR ChORA-TADBIRLAR KOMPLEKSI TOʻGʻRISIDA
(resolution, 2000-09-19)

Vazirlar Mahkamasi qayd etadiki, respublikada boshqaruv tizimlari sonini maqbullashtirish yuzasidan koʻrilayotgan chora-tadbirlarga qaramay respublika budjeti va mahalliy budjetlarning maʼmuriy-boshqaruv apparati xodimlari soni koʻpayishi bilan bogʻliq xarajatlari oshib bormoqda. Amalda mahalliy budjetlar yoki xoʻjalik hisobi asosida ishlayotgan korxona mablagʻlari hisobga mablagʻ bilan taʼminlanayotgan faoliyat koʻrsatib turgan boshqaruv tuzilmalarini turli bahonalar va har hil sabablar balan kengaytirish hamda yangi boshqaruv tuzilmalarini tashkil etish hollariga mutlaqo yoʻl qoʻyib boʻlmaydi. Bu ortiqcha boshqaruv apparati xarajatlariga anchagina mablagʻlarni jalb etib barcha darajalardagi mahalliy budjetlarga zarar yetkazibgina qolmay, eng muhimi, xoʻjalik yurituvchi subyektlar mutlaqo keraksiz oʻnlab boshqaruv tuzilmalarini tashkil etib amalda maʼmuriy-buyruqbozlik tizimida qolib ketmoqda. Yangi maʼmuriy-boshqaruv tuzilmalarining yuzaga kelishi bilan oʻzining asosiy vazifasini buyruqbozlik koʻrsatmalari tayyorlashda va boshqaruvning maʼmuriylashuvida deb biluvchi, bu bilan baʼzan xoʻjalik yurituvchi subyektlar — qishloq xoʻjaligi, sanoat korxonalari, qurilish, savdo va boshqa tashkilotlarning tadbirkorlik faoliyati erkinligi va mustaqilligini yoʻqqa chiqaruvchi yangi boʻyruqbozlik boʻgʻini paydo boʻlmoqda. Bunday holni chidab boʻlmaydigan hamda bozor iqtisodiyoti prinsiplari va talablariga muvofiq kelmaydigan holat deb hisoblab Vazirlar Mahkamasi qaror qiladi: 1. Maʼmuriy-boshqaruv apparati tuzilmasini takomillashtirish va ularning xodimlari sonini qisqartirish boʻyicha Respublika komissiyasi va hududiy komissiyalar tuzilsin. Quyidagilar: Respublika komissiyasi 1-ilovaga* muvofiq tarkibda; hududiy komissiyalar rahbarlari 2-ilovaga* muvofiq tasdiqlansin. Hududiy komissiyalar rahbarlari moliya, soliq organlari, Qoraqalpogʻiston Respublikasi, viloyatlar va Toshkent shahar hokimliklari nazorat inspeksiyalari, iqtisodiyot va statistika bosh boshqarmalari, viloyat mehnat boshqarmalari, hududiy adliya organlarining rahbarlaridan iborat hududiy komissiyalarning shaxsiy tarkibini Respublika komissiyasiga tasdiqlash uchun 3 kun ichida kiritsinlar. 2. Respublika komissiyasiga: markazda va joylarda maʼmuriy-boshqaruv apparatini saqlashning maqsadga muvofiqligi va samadorligiga yuqorida bayon qilinganlar nuqtai nazaridan tanqidiy baho berish, bunda mablagʻ bilan taʼminlash manbalaridan (budjetdan mablagʻ ajratish, budjetdan tashqari fondlar, korxonalarning xoʻjalik faoliyatidan ajratmalar) qatʼi nazar, keraksiz, ortiqcha, bir-biriga oʻxshash boshqaruv tuzilmalarini tugatishga asosiy eʼtiborni qaratish; ushbu ishlarni bajarishda va takliflar tayyorlashda maʼmuriy-boshqaruv apparati xodimlari sonini 1999-yil 1-yanvardan boshlab umuman 20—25 foizga qisqartirish zarurligiga alohida eʼtiborni qaratish; shu yil 25-oktabrgacha boʻlgan muddatda faoliyat koʻrsatayotgan maʼmuriy-boshqaruv tuzilmalarini oʻrganish natijalarini umumlashtirish, qayta tashkil etilishi yoki tugatilishi kerak boʻlgan tuzilmalar roʻyxatini aniqlash, shuningdek boshqaruv xodimlari sonini qisqartirish boʻyicha takliflar tayyorlash va ushbu masala boʻyicha qaror loyihasini Vazirlar Mahkamasiga kiritish topshirilsin. 3. Oʻzbekiston Respublikasi Moliya vazirligi 1999-yil uchun davlat budjeti loyihasini ishlab chiqishda maʼmuriy-boshqaruv apparati xodimlarini qisqartirishdan boʻshab qolgan mablagʻlarni, xodimlarni moddiy ragʻbatlantirish maxsus jamgʻarmalaridagi ajratmalarni mehnatga haq toʻlash jamgʻarmasining 15 foizidan 25 foizigacha oshirish hisobiga koʻpaytirishga yoʻnaltirishni nazarda tutsin. 4. Vazirliklar va idoralarning, korxonalar va tashkilotlarning rahbarlari maxsus jamgʻarmalarga ajratmalarning belgilangan meʼyorlaridan kelib chiqib eng faol ishlayotgan xodimlarni ragʻbatlantirish uchun berilgan imkoniyatlardan toʻliqroq foydalansinlar. 5. Mazkur qarorning bajarilishini nazorat qilish Oʻzbekiston Respublikasi Bosh vazirning oʻrinbosari B. S. Hamidov zimmasiga yuklansin.